Source: http://www.bihon.ro/csm-oradea-va-intalni-bc-mures-in-semifinale/1412779
Timestamp: 2018-03-17 12:56:35+00:00

Document:
CSM Oradea va întâlni BC Mureş în semifinale - BIHON
CSM Oradea va întâlni BC Mureş în semifinale
la	4. mai 2014 17:42	 Reactualizat la:	 5. mai 2014 00:04
Titus Nicoară a marcat 16 puncte în meciul de la Craiova
CSM Oradea a câştigat „en fanfare” seria cu SCM U Craiova din sferturile de finală ale turneului play-off, învingându-şi advesara pe propriul teren în meciul trei, la un scor care scuteşte de prea multe comentarii, 85-53.
Echipa orădeană a dispus astfel categoric de SCM U Craiova, cu 3-0 la general, fiind prima echipă calificată în semifinale. Victoria de la Craiova a fost cea mai netă înregistrată de echipa noastră în deplasare, într-un meci din play-off. Precedentele două au fost înregistrate în sezonul trecut, pe terenul echipei U Mobitelco Cluj-Napoca,
Partida a treia, de la Craiova, a fost fără istoric. CSM Oradea a „spart astfel gheaţa”, obţinând prima victorie în noua sală a sporturilor din Craiova. Echipa noastră s-a desprins decisiv încă din start, pe fondul unui joc de calitate. Avantajul oaspeţilor a crescut în fiecare sfert, scorul final fiind sugestiv pentru superioritatea valorică a echipei noastre. La fel ca în primul meci de la Oradea, antrenorul Cristian Achim a folosit toţi jucătorii din lot, oferindu-le destule minute rezervelor. Cu excepţia lui Hora, toţi cei care au jucat au reuşit să puncteze. Daniel Dillon a fost coşgeterul orădenilor, cu 20 de puncte marcate, secondat de Titus Nicoară, cu 16 puncte înscrise.
A doua oară în semifinale
După victoria scurtă în faţa Craiovei, CSM Oradea şi-a asigurat pentru a doua oară consecutiv prezenţa în semifinalele Ligii Naţionale de baschet masculin. Echipa noastră va mai susţine astfel încă două serii în actuala ediţie de campionat, urmând să dispute semifinalele şi una din finale, finala mare sau cea mică. Adversara din semifinale este BC Mureş Târgu Mureş, care a dispus cu scorul general de 3-1 de BCM U Piteşti în sferturi. Echipa mureşeană s-a situat pe locul 3 la finele sezonului regulat, având, la fel ca şi CSM Oradea, care a terminat pe locul doi, 19 victorii şi 7 înfrângeri. Întâlnirile din semifinale se vor desfăşura tot în sistemul trei victorii din cinci partide. Primele două meciuri vor avea loc la Oradea, la datele de 13 şi 14 mai. Partidele trei şi patru (dacă va fi nevoie) sunt programate la Târgu Mureş, la 20 şi 21 mai. Dacă va fi necesar al cincilea meci (decisiv), acesta se va disputa la 25 mai, la Oradea.
Sala Sporturilor din Craiova. Spectatori: circa 1.500
SCM U Craiova – CSM Oradea 53-85 (13-27, 11-17, 19-20, 10-21)
SCM U Craiova: Naletilic, Bureau 10, Drăguşin 4, Seals 7, Sokk, Kovac 8 (2×3), V. Mocanu, Gavrilă 2, B. Popescu 9 (1), Damian, Căpuşan, Babic 13 (2). Antrenor: Marcel Ţenter
CSM Oradea: Comagic 8 (1), Markovic 5 (1), Paşca 3 (1), D. Popescu 3, Sg. Pop 2, Hora, Dillon 20 (2), Subotic 6, Nicoară 16, Denison 10, Ţibîrnă 2, Franklin 10. Antrenor: Cristian Achim
Arbitri: Mircea Şerban, Fabiana Martinescu, Bertalan Istvan. Comisar FR Baschet: Constantin Ioan
Taguri: baschet, csm oradea, play off, seminfinale

References: CSM 

CSM 
 CSM 
 CSM 
 CSM 
 CSM 

CSM 
 csm